***1.*** ***Кратка обобщена информация за осъществената контролна дейност за месец юли 2018 г. и резултати от извършената контролна дейност.***

За месец юли 2018 г. служителите от „Контрол и охрана“ в дирекциите на националните паркове са извършили 491 броя проверки на 100 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1763 броя. Съставени са 29 акта за установяване на административни нарушения (АУАН) и са дадени 58 броя предписания. Издадени са 29 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През отчетният период служителите „Паркова охрана“ са съставили 165 броя констативни протокола за осъществен контрол и извършени проверки (от които 14 броя на резервати в границите на НП „Пирин“). Извършени са 383 броя проверки вписани в *Дневника на служителя парковата охрана* (от които 29 броя на резервати в границите на парка и 20 броя на Резерват „Тисата“, който е извън границата на НП „Пирин“).

През месец юли са извършени дейности по недопускане на бракониерство на територията на парка и прилежащите територии, като служителите паркова охрана извършваха проверки по различно време на денонощието (в ранните и късните часове), с цел да се предотврати бракониерството в защитената територия. В резултат на осъщественият контрол не са допуснати нарушения.

От служителите „Паркова охрана“ са извършени проверки за недопускане на незаконен добив на дървесина на територията на парка и прилежащите територии по различно време на денонощието (в ранните и късните часове). В резултат на осъщественият контрол не са допуснати съществени в голям размер нарушения.

През месеца са извършени проверки относно недопускане на незаконна паша на територията на парка и Резерват „Тисата“ и качването на стадата на ползвателите, на които са издадени разрешителни за паша на територията на парка на основание чл. 4, ал.3 от подписания Меморандум за сътрудничество и съвместна дейност между МОСВ, МЗХ и ДФ „Земеделие“. В резултат на осъщественият контрол не са допуснати съществени нарушения в голям размер.

През отчетния период са предприети действия по изпълнение на Заповед № РД 09-98/26.02.2016 г. на министъра на земеделието, храните и горите, с която се забранява риболова във всички реки на територията на НП „Пирин“. Служителите паркова охрана извършваха проверки относно недопускането на риболов в тези участъци и запознаваха превантивно риболовците от прилежащите общини на парка с действащата забрана. В резултат на осъщественият контрол не са допуснати нарушения.

Осъществяван е контрол по спазването на дадените условия в становища, издадени от Директора на парка и Решения на МОСВ. Извършвани са контролни дейности и проверки относно състоянието на парковите архитектурни елементи. През месеца еосъществен контрол над собственици и ползватели, относно спазването на режимите и нормите въведени с ПУ на НП „Пирин“, както и с цел превенция и борба с горските пожари. Извършени са проверки и е осъществен контрол над сгради и съоръжения описани в регистър неразделна част от Плана за контролна и оперативна дейност на НП „Пирин“.

През месец юли е съставен 1 брой акт за административно нарушение за незаконно бивакуване на територията на НП „Пирин“; съставен е 1 брой констативен протокол за установено административно нарушение за незаконно транспортиране на дървесина от неизвестен извършител. Връчени са 3 броя предупредителни констативни протокола за контрол над пашуващите на територията на парка. В указания срок е осъществен последващ контрол, като дадените предписания са изпълнени в срок.

На територията на НП „Пирин“ са забранени ловът и дивечоразвъдната дейности. Основните задачи на парковата охрана са именно в тази посока. През отчетният месец се предприеха действия с цел превенция, като са извършвани проверки в ниската част на парка и в граничните зони, съвместно с Държавните горски стопанства.

**2.2. НП „Рила“**

За месец юли 2018 г., във връзка с осъществяване на контролната дейност на територията на Национален парк „Рила“, служителите паркова охрана и контрол са извършили общо 160 броя проверки, за които са съставени предупредителни и констативни протоколи - 34 броя са на сгради, водохващания и други съоръжения, а в 126 броя са отразени проверки по разрешителни и съгласувателни заповеди на директора на ДНП „Рила“. За същия период, служителите, на които е поверена охраната на защитените територии, са осъществили 419 броя проверки за Отдел „КО-Юг“ и 483 броя за Отдел „КО-Север“, вписани в *Дневника на служителя парковата охрана*. Съставени са 7 броя констативни протоколи за установяване на административно нарушение, съставени са 2 броя актове за установяване на административно нарушение (АУАН) и е издадено 1 брой наказателно постановление за налагане на административна санкция.

От направените общо 160 броя проверки за отчетния период, покрити с констативни и предупредителни протоколи, 146 бр. са планирани, а 14 бр. - извънредни. Извършени са 34 бр. на сгради и съоръжения, намиращи се на територията на Националния парк и Резерват „Риломанастирска гора“, а 126 бр. са по съгласувателни и разрешителни заповеди, включително и паша, издадени от директора на Дирекция „Национален парк Рила“.

При проверките, осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина - 237 броя. Тези, свързани с незаконен лов (бракониерство) - 102 броя, проверките извършени във връзка със състоянието на реките и езерата и незаконен риболов - 87 броя, за замърсяване на защитената територия - 20 броя. Извършени са 22 броя проверки по границите на Национален парк „Рила“ и резерватите с различните горски стопанства, 47 броя на пътища и пътни съоръжения, 33 броя във връзка с наличието/липсата на табели и тяхното състояние. 48 броя от извършените проверки са относими към състоянието на екопътеките и кътовете за отдих и бивакуване и 18 броя на туристически пътеки. Извършени са още 78 броя проверки на състоянието на ВиК и други водопреносни съоръжения територията на парка и паленето на огън извън определените за тази цел места, 41 броя на хижи и заслони, 40 броя на МПС, 10 броя проверки на туристи, 8 броя на електропроводи, попадащи на територията на НП „Рила“, несъгласувана дейност 11 и ведомствени сгради – 24 бр. Проверките на пасищата на територията на парка са 69 броя и 15 броя свързани със събиране на билки, гъби и лечебни растения.

През месец юли 2018 г. са съставени 7 бр. констативни протоколи за установяване на административни нарушения, свързани с осъществяване на несъгласувана дейност и нерегламентирано преминаване с МПС през защитена територия, съставени са 2 броя АУАН и е издадено 1 брой наказателно постановление за налагане на административна санкция.

В Дирекция „НП Рила“ постъпи сигнал за изгаряне на битови отпадъци на хижа „Мусала“, ПУ Боровец. Извършена е незабавна проверка от служителите „Паркова охрана и контрол“, които са установили наличието на пепел, без да е възможно да се установи какво е изгаряно. На основание чл. 153, ал. 1-4 от Закона за опазване на околната среда е съставен предупредителен протокол на лицето, стопанисващо хижата. Същото е предупредено, че следва да извозва генерираните отпадъци извън защитената територия и при констатиране на нерегламентирана дейност, която включва и описаните в сигнала, ще бъде санкционирано и ще му бъде наложена административна санкция – глоба.

Постъпил е и сигнал за чути изстрели в/около територията на Парка. В хода на проверката е установено, че „изстрелите“ са от провеждащо се традиционно масово мероприятие, извън територията на НП „Рила“, в района на язовир Белмекен, местността Чакърица.

През натоварения летен сезон ежегодно се организират и дежурни групи от служители „Паркова охрана и контрол“ в района на Седемте Рилски езера, ПУ Дупница и във връзка с лятната школа на Общество „Бяло братство“ с цел осъществяване на по-голям контрол за спазване режимите и нормите в Националния парк.

Съставени са 7 броя констативни протоколи за установяване на административни нарушения за неспазване режимите и нормите, определени със закон и Плана за управление на НП „Рила“. Констатираните нарушения в тях са свързани най-вече с нерегламентирано преминаване с МПС през защитена територия. КПУАН се обработват и предстои да бъде потърсена административнонаказателна отговорност на нарушителите.

По всички съставени предупредителни протоколи се извършват проверки и се следи за спазване на предписанията, посочени в тях.

Видно от броя на проверки, отбелязани в дневниците на служителите „Паркова охрана и контрол“, приоритет остава неблагоприятна ситуация със съхнещите петна, засягащи иглолистните гори в страната и проверките за другите компоненти на санитарно състояние на горските територии в Националния парк и мерките, които е необходимо да бъдат предприети за предотвратяване на негативните последици.

Не са констатирани замърсявания, както около хижите, заслоните, така и около кътовете за отдих и местата за бивакуване. Изключение прави сигналът, който беше изпратен в Дирекцията във връзка с незаконното изгаряне на битови отпадъци. Взети са незабавни мерки.

При направените проверки на табели и информационни табла, палене на огън, не са констатирани нарушения. В процес на възстановяване са табелите и информационните табла там, където е установено, че са повредени. Следи се стриктно за състоянието на туристическата маркировка. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. С цел превенция на някой от тях са съставени протоколи. Всички пътища на територията на парка са проходими, няма паднали и надвиснали дървета, които да възпрепятстват преминаването.

**2.3. НП „Централен Балкан“ (НПЦБ)**

През месец юли 2018 г. служителите от отдел „Контрол и охрана“ (КО) са извършили 166 броя проверки на обекти, собственици, ползватели, посетители и паркова инфраструктура, като са съставени 144 броя констативни протоколи и 22 броя акта за установяване на административно нарушение (АУАН). Проверени са общо 51 броя обекти, от които 31 броя инфраструктурни. Извършени са 26 проверки във връзка с издадени предписания и са съставени 26 броя констативни протоколи в резултат от тях. Получени и проверени са 7 сигнала от граждани, като резултатите са отразени в 7 броя констативни протоколи. Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 478 бр.

Съставените 22 броя АУАН се разпределят по видове нарушения, както следва:

* 3 броя за събиране на диворастящи плодове (боровинки) без издадено от ДНПЦБ писмено позволително;
* 2 броя за паша на животни в горите извън ливадите и пасищата;
* 1 броя за паша без пастир в Зона Многофункционална съгласно Плана за управление на НП „Централен Балкан“;
* 5 броя за паркиране на МПС извън определените и обозначени паркинги със свободен достъп без писмено съгласуване по реда на §7 от ПЗР на ЗЗТ;
* 6 броя за престои на МПС извън определените и обозначени паркинги и пътища със свободен достъп без писмено съгласуване по реда на §7 от ПЗР на ЗЗТ;
* 5 броя за движение на МПС извън определените и обозначени пътища със свободен достъп без писмено съгласуване по реда на §7 от ПЗР на ЗЗТ.

Издадени са 27 бр. наказателни постановления, с които са наложени глоби/имуществени санкции общо в размер на 14400 лв.

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през юли 2018 г. бяха: превантивен и текущ контрол по отношение предотвратяване и установяване на нарушения свързани с нерегламентираното движение с МПС, ползванията на горски плодове, като стопанска дейност, посегателства върху фауната и горските територии, последващ контрол на съгласувани дейности в защитената територия, както и контрол за състоянието на парковата инфраструктура. Приоритетно основните групи потенциални нарушители, върху които беше фокусирано вниманието на парковата охрана, бяха водачите на МПС, събирачите на горски плодове, ползватели на пасища, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на любителите на офроуд, дърводобивни и ловни бракониери и иманяри, но специално внимание беше отделено на дейността по ползване на природни ресурси - паша на домашни животни и събиране на черна боровинка, като стопанска дейност. Голяма част от проверките през месеца бяха по повод подадените уведомления от ползватели на пасища (съгласно Годишния Плана за паша и ползване на сено), които изведоха животните си в парка и заеха определените им пасища, където бяха проверени от служителите на отдел „Контрол и охрана“.

За противодействие на нерегламентираното движение с МПС на територията на парка, през месеца бяха организирани и проведени 4 акции, съвместно със служители на МВР за предотвратяване и преустановяване на нарушение свързани с несъгласувано движение с МПС.

С цел успешно противодействие на заплахите, при осъществяване на контролната и охранителна дейност, стратегическото планиране на мероприятията по охрана и контрол, беше базирано на принципа за така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* традиционните маршрути за незаконно движение с МПС;
* районите определени за събиране на плод от черна боровинка;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* райони с висока степен на риск за ловно бракониерство;
* инфраструктурните обекти на територията на парка;
* зони в горски територии по границата на парка и около обекти разположени в парка – традиционно обект на дърводобивни посегателства;
* безлесните пасищни територии;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите;

За по-добра оперативност и навременна реакция през месеца бяха планирани и проведени тридневни ежеседмични дежурства от служителите в организираните Временни контролни пунктове (ВКП), които са ситуирани във важни от гледна точка на контролната и охранителна дейност места – ВКП Вежен, ВКП Дерменка и ВКП Смесите.

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

Планираните и реализираните контролно-охранителни мероприятия през месеца за превенция и противодействието по отношение на основните заплахи – нерегламентирано движение с МПС, нерегламентирано събиране на черна боровинка, като стопанска дейност, ловно бракониерство, незаконна сеч, иманярство, паша в горите и резерватите, бяха успешни и допринесоха за добрите резултати в това отношение. В резултат на добрата работа на 05.07.2018г. беше заловен нарушител, който престоява на територията на парка с дългоцевно огнестрелно оръжие – законно притежавана ловна карабина, снабдена с оптичен прицел, срещу когото са предприети необходимите административнонаказателни мерки. През месеца е констатиран един случай на ловно бракониерство, при който на 19.07.2018г. служители от ПУ Тетевен в района на местност Патьово откриват мъртва дива свиня, като след оглед установяват, че животното е простреляно. Всички материали по случая са изпратени до Районна прокуратура Тетевен за разследване. На 23.07.2018 г. при обход в района на връх Росоватец, служители от Парков участък „Стоките“ откриват мъртво говедо без ушни марки в близост, до което установяват и две мъртви птици от вида Скален орел. За случая е подаден сигнал до РУ Полиция – Казанлък от където са изпратени криминалисти, които са иззели двете птици и остатъците от мъртвото говедо за установяване на причината за смъртта на орлите. През месеца няма регистрирани случаи на незаконна сеч на дървесина.

През месеца продължиха мероприятията по поддръжката на парковата и туристическа инфраструктура за осигуряване безопасността на посетителите, като бяха извършени множество ремонтни и аварийни дейности в тази връзка. Отново бяха регистрирани множество случаи свързани с нарушена проходимост и създадена непосредствена заплаха за посетителите по туристическите маршрути в парка, при които парковата администрация реагира своевременно, като бяха извършени спешни дейности за почистване от клони, храсти, паднали дървета и камъни.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.