***1.*** ***Кратка обобщена информация за осъществената контролна дейност за месец октомври 2018 г. и резултати от извършената контролна дейност.***

За месец октомври 2018 г. служителите от „Контрол и охрана“ в дирекциите на националните паркове са извършили 525 броя проверки на 114 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1985 броя. Съставени са 17 акта за установяване на административни нарушения (АУАН) и са дадени 9 броя предписания. Издадени са 9 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец октомври служителите на парка са съставили 162 броя констативни протоколи за осъществен контрол и извършени проверки и 463 броя текущи проверки по време на ежедневните обходи в поверените на служителите охранителни участъци, вписани в *Дневника на служителя парковата охрана*.

През отчетният период са извършени дейности по недопускане на бракониерство на територията на парка, недопускане на незаконен добив на дървесина и прилежащите територии като служителите паркова охрана извършваха проверки по различно време на денонощието (в ранните и късните часове). В резултат на осъщественият контрол не са допуснати съществени в голям размер нарушения - отсечени са без разрешително и не маркирани с маркировъчен чук 28 броя клони на три туфи клек от неизвестен нарушител, в района на ПУ „Каменица“. За констатираната незаконна сеч е уведомено РУ Полиция гр. Сандански.

През месеца са извършени проверки относно недопускане на незаконна паша на територията на парка и резерват „Тисата“ и качването на стадата на ползвателите, на които са издадени разрешителни за паша на територията на парка на основание чл. 4, ал.3 от подписан Меморандум за сътрудничество и съвместна дейност между МОСВ, МЗХ и ДФ „Земеделие“. В резултат на осъщественият контрол не са допуснати нарушения.

През месеца са извършени контролни дейности и проверки относно недопускане на незаконно бивакуване. Предприети са действия по изпълнение на Заповед № РД 09-98/26.02.2016 г. на министъра на земеделието и храните, с която се забранява риболова във всички реки на територията на НП „Пирин“. Служителите паркова охрана извършваха проверки относно недопускането на риболов в тези участъци и запознаваха превантивно риболовците от прилежащите общини на парка с действащата забрана. В резултат на осъщественият контрол не са допуснати нарушения.

Извършени са проверки относно спазването на дадените условия в становища от Директора на парка и решения на МОСВ. Осъществен контрол над собственици и ползватели за спазването на режимите и нормите въведени с Плана за управление на НП „Пирин“. В резултат на осъщественият контрол не са допуснати нарушения.

През месец октомври се наблегна на осъществяване на контрол над собственици, ползватели и посетители на НП „Пирин“, с цел превенция и борба с горските пожари.Осъществен контрол над сгради и съоръжения описани в регистър неразделна част от Плана за контролна и оперативна дейност на НП „Пирин“. В резултат на осъщественият контрол не са допуснати нарушения.

През месец октомври са издадени 349 броя разрешителни за ползване на дървесина, 535 броя разрешителни за извоз на дървесина и 535 броя електронни превозни билета по образец на ИАГ, като не са констатирани нарушения от ползвателите.

Административно наказателна дейност:

Съставен е 1 брой акт по Закона за лова и опазване на дивеча за административно нарушение извършено през месец ноември 2017г. на територията на НП „Пирин“; 1 броя констативен протокол за установено административно нарушение за незаконна сеч; съставени и връчени са 2 броя предупредителни КП за спазване на действащите режими и норми на територията на парка и почистване на сечище.

**2.2. НП „Рила“**

Във връзка с осъществяване на контролната дейност на територията на Национален парк „Рила“ за месец октомври 2018 г, служителите паркова охрана и контрол са извършили общо 206 бр. проверки, за които са съставени предупредителни и констативни протоколи. 28 бр.от тях са на сгради, водохващания и други съоръжения, а в 178 бр. са отразени проверки по разрешителни и съгласувателни заповеди на директора на ДНП „Рила“ и други. От направените общо 206 броя проверки за отчетния период, покрити с констативни и предупредителни протоколи, 154 бр. са планирани, а 52 бр. - извънредни. За същия период, служителите, на които е поверена охраната на защитените територии, са осъществили 647 бр. проверки за Отдел „КО-Юг“ и 387 бр. за Отдел „КО-Север“, отразени в предоставените им дневници по образец. Има съставен 1 бр. констативен протокол за установяване на административно нарушение.

По всички издадени съгласувателни и разрешителни заповеди, служителите „Паркова охрана и контрол“ осъществяват текущ и последващ контрол.

При проверките, осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина - 322 бр. Тези, свързани с незаконен лов /бракониерство/, са 173 бр. 106 бр. проверки са извършени във връзка със състоянието на реките и езерата и незаконен риболов, 46 бр. са свързани със замърсяване на защитената територия, 43 бр. проверки - по границите на Национален парк „Рила“ и резерватите с държавните горски стопанства и общини, 37 бр. на пътища и пътни съоръжения, 29 бр. във връзка с наличието/липсата на табели и тяхното състояние. 43 бр. от извършените проверки са относими към състоянието на екопътеките и кътовете за отдих и бивакуване и 19 бр. на туристически пътеки. 40 проверки са направени за състоянието на ВиК и други водопреносни съоръжения на територията на парка, 11 бр. за паленето на огън извън определените за тази цел места, 43 бр. на хижи и заслони, 22 бр. – МПС, 7 бр. проверки на туристи, 7 бр. на електропроводи, попадащи на територията на НП „Рила“, ведомствени сгради – 38 бр. Проверките на пасищата на територията на парка са 44 бр., а тези, свързани със събиране на билки, гъби и лечебни растения са 4 бр.

През месец октомври 2018 г. е съставен 1 бр. констативен протокол за установяване на административно нарушение, свързан с осъществяване на нерегламентирано преминаване с МПС през защитена територия, съставени са 3 бр. АУАН и издадено едно наказателно постановление за налагане на административна санкция.

От дейността на служителите „Паркова охрана и контрол“ през месец октомври и засиления превантивен контрол могат да се отбележат следните резултати:

1. Съставен е един констативен протокол за установяване на административно нарушение за неспазване режимите и нормите, определени със закон и Плана за управление на НП „Рила“. Констатираното нарушение е свързано с нерегламентирано преминаване с МПС през защитена територия. Съставени са 3 бр. АУАН и е издадено е един брой наказателно постановление.

2. По всички съставени предупредителни протоколи се извършват проверки и се следи за спазване на предписанията, посочени в тях.

3. Няма констатирани случаи на бракониерство, както и за незаконен риболов.

4. Не са констатирани замърсявания, както около хижите, заслоните, така и около кътовете за отдих и местата за бивакуване.

5. При направените проверки на табели и информационни табла, палене на огън, не са констатирани нарушения.

6. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. С цел превенция на някой от тях са съставени протоколи.

7. Всички пътища на територията на Парка са проходими, няма паднали и надвиснали дървета, които да възпрепятстват преминаването.

**2.3. НП „Централен Балкан“ (НПЦБ)**

През месец октомври 2018 г. служителите от отдел „Контрол и охрана“ (КО) са извършили 157 бр. проверки на обекти, собственици, ползватели, посетители и паркова инфраструктура, като са съставени 155 бр. констативни протоколи и 2 бр. проверки са приключили със съставянето на АУАН. Проверени са общо 67 бр. обекта, от които 36 бр. инфраструктурни. Извършени са 13 проверки във връзка с издадени предписания и са съставени 13 бр. констативни протоколи в резултат от тях. Получен и проверен е 1 бр. сигнал от гражданин, като резултатът е вписан в констативен протокол. Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 488 бр.

Издадени са 11 бр. съгласувателни писма по реда на §7 от ПЗР на ЗЗТ.

Съставени са общо 13 бр. АУАН, от които 2 бр. АУАН на място при проверка и 11 бр. АУАН за нарушение извършено през предходен месец, след изпратена на нарушителя покана за съставяне на АУАН. По видове нарушения актовете се разпределят, както следва:

* 2 бр. за паркиране на МПС извън определените и обозначени паркинги със свободен достъп без писмено съгласуване по реда на §7 от ПЗР на ЗЗТ;
* 1 бр. за движение на МПС извън пътищата със свободен достъп без писмено съгласуване по реда на §7 от ПЗР на ЗЗТ;
* 2 бр. незаконна сеч на дървесина;
* 1 бр. за разораване на почвения слой;
* 1 бр. за паша на животни без пастир;
* 1 бр. за паша на животни в горите;
* 3 бр. за паша на животни без издадено от ДНПЦБ писмено разрешително;
* 2 бр. за паша на животни извън определените места в Зона Многофункционална.

Издадени са 8 бр. наказателни постановления, с които са наложени глоби на физически лица в размер на 3400 лв.

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през октомври 2018 г. бяха: превантивен и текущ контрол по отношение предотвратяване и установяване на нарушения свързани с посегателства върху горските територии, ловното бракониерство, нерегламентирана паша на домашни животни, нерегламентирано движение с МПС, контрол по състоянието на парковата инфраструктура, както и последващ контрол на съгласувани дейности в защитената територия. Основен приоритет отново беше противопожарната готовност с оглед повишената пожарна опасност в парка. Основните групи потенциални нарушители, върху които беше фокусирано вниманието на парковата охрана, бяха ловните и дърводобивните бракониери, водачите на МПС, ползвателите на пасища, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите, където е концентриран интереса на ловните бракониери, такива през които преминават маршрути за офроуд, иманярски райони и райони традиционно рискови за посегателства върху горския фонд.

През месеца усилията на парковата охрана, отново бяха насочени и в посока противодействие на основните заплахи за резерватните територии – иманярство, ловното и дърводобивно бракониерство. Проведените контролно-охранителни мероприятия с превантивен характер допринесоха за липсата на съществени нарушения на територията на деветте резервата в границите на парка, а и на двата извън нея – ПР Чамджа и Р Еленова гора. В резултат на положените усилия по овладяване на проблема с нерегламентираното движение с МПС, през месеца на територията на НПЦБ, беше регистриран чувствителен отлив на такъв тип нарушители.

С цел успешно противодействие на заплахите, при осъществяване на контролната и охранителна дейност, стратегическото планиране на мероприятията по охрана и контрол, беше базирано на принципа за така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* райони с висок степен на риск за ловно бракониерство;
* зони в горски територии по границата на парка и около обекти разположени в парка – традиционно обект на дърводобивни посегателства;
* инфраструктурните обекти на територията на парка;
* райони с висока пожарна опасност;
* традиционните маршрути за незаконно движение с МПС;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* безлесните пасищни територии;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите;

За по добра оперативност и навременна реакция през месеца съгласно подготвен график продължиха тридневните ежеседмични дежурства на служителите в организираните Временни контролни пунктове (ВКП), ситуирани във важни от гледна точка на контролната и охранителна дейност места – ВКП Вежен, ВКП Дерменка и ВКП Смесите.

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това **не са допуснати съществени увреждания и загуби на биологично разнообразие.**

Планираните и реализираните контролно-охранителни мероприятия през месеца за превенция и противодействието по отношение на основните заплахи – нерегламентирано движение с МПС, ловно бракониерство, иманярство и нерегламентирана паша на домашни животни, бяха успешни и допринесоха за добрите резултати в това отношение.

Приоритет за парковата администрация от гледна точка на контрола през октомври беше опазване на популациите на най-застрашените от гледна точка на бракониерския интерес видове – дива коза, благороден елен, мечка и вълк. Бяха регистрирани два случая на ловно бракониерство, като на 08.10.2018 г. в ПУ Тъжа, ОУ Тъжа, м. Ганьов камък, непосредствено под пътното платно на пътя от село Тъжа за м. Смесите, служители откриват останки от две кошути – 8 крака, две кожи и множество кости, като част от тях са обвити в найлони, с които са изхвърлени най-вероятно от преминало МПС. За случая е подаден сигнал в РП Казанлък и се води разследване. На 19.10.2018 г. в ПУ Тетевен, ОУ Стара Рибарица в района на вр. Каменица, служители откриват обезглавен труп на мъжки благороден елен - жертва на ловни бракониери. За случая е сезирана РП Тетевен и по случая се води разследване. С цел недопускане на подобни нарушения, в посочените охранителни участъци в ПУ Тъжа и ПУ Тетевен е засилена охранителната дейност.

През октомври бяха регистрирани шест случая на посегателства върху горите на парка, като три от тях са в поддържан резерват „Чамджа“, два в ПУ Троян и един в ПУ Стоките. В два от случаите извършителите са установени и са им съставени АУАН, като за всички са подготвени сигнали до съответните районни прокуратури. През месеца продължиха и мероприятията по поддръжка на парковата и туристическа инфраструктура за осигуряване безопасността на посетителите, като бяха извършени множество аварийни дейности за премахване на паднали дървета по туристическите пътеки в следствие на бурния вятър. Добрата противопожарна подготовка и информационната кампания провеждана от служителите и насочена към посетители, ползватели и работещи в парка, спомогна за липсата на криза с възникнали пожари на територията на парка.

В резултат на добре планираните и реализирани мерки свързани с контролната и охранителна дейност, през месеца няма данни за допуснати значителни увреждания върху живата и нежива природа, както и данни за нарушение на естествените процеси в парка в резултат на което е запазено благоприятното природозащитно състояние на природните местообитания и видове.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и плановете за управление.