***1.*** ***Кратка обобщена информация за осъществената контролна дейност за месец юни 2018 г. и резултати от извършената контролна дейност.***

За месец юни 2018 г. служителите от „Контрол и охрана“ в дирекциите на националните паркове са извършили 481 броя проверки на 239 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1602 броя. Съставени са 10 акта за установяване на административни нарушения (АУАН) и са дадени 22 броя предписания. Издадени са 5 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Поради обстоятелството, че на територията на националния парк ловът и дивечоразвъдната дейност са забранени, през отчетния месец се предприеха действия с цел превенция, като бяха извършени проверки, в ниската част на парка и в граничните зони, съвместно с Държавните горски стопанства. Извършени са 98 броя проверки от парковата охрана, отразени в зачислените им дневници и седмични рапорти до главните инспектори на паркови участъци. В резултат на осъществената контролна дейност не са констатирани нарушения на територията на парка, вследствие на бракониерски посегателства.

През периода са извършени 145 броя проверки за недопускане на незаконна сеч на дървесни и храстови видове и 38 броя извънредни проверки. Така също бяха извършени и съставени 7 броя КП за извънредни проверки с цел недопускане на незаконна сеч на територията на парка на основание на Заповед № РД-26/01.03.2018г. на Директора на парка. В резултат на предприетите действия и извършени проверки, през месеца не е допусната незаконна сеч на територията на парка и резерват „Тисата“.

Извършени са 9 броя проверки за борба и превенция срещу недопускане на незаконна паша на територията на националния парк и резерват „Тисата“ и качването на стадата на ползвателите, на които им са издадени разрешителни за паша на територията на парка на основание чл. 4, ал.3 от подписан Меморандум за сътрудничество и съвместна дейност между МОСВ, МЗХ и ДФ „Земеделие“. През месец юни са съставени 73 броя констативни протоколи за извършени проверки относно пашата на територията на националния парк.

През месеца са извършени 4 броя проверки на състоянието на парковите архитектурни елементи и са съставени 6 броя констативни протоколи за извършени проверки. През отчетният период не са констатирани нарушения.

През периода са съставени 7 броя констативни протоколи за извършени проверки и наблюдения на заложените ловни дървета за борба и превенция срещу нападение от корояди. През месец юни нападнатата дървесина е изнесена извън територията на парка.

Извършени са проверки и е осъществен контрол върху извършените поддържащи и възстановителни дейности, със съпътстващ добив на дървесина на територията на НП „Пирин“**.** Съставени са 186 броя констативни протоколи за извършени проверки за приемане на маркирация по насаждения, в които има установена нужда от извършване на поддържащи и възстановителни дейности със съпътстващ добив на дървесина.

Извършени са проверки по изпълнение на Заповед № РД-09-98/26.02.2016 г. на министъра на земеделието и храните, с която се забранява риболова във всички реки на територията на НП „Пирин“. През периода са направени 44 броя проверка от парковата охрана, отразени в зачислените им дневници и седмични рапорти до главните инспектори на ПУ, като не са констатирани нарушения.

През месец юни парковата охрана наблегна на връчването на противопожарни декларации за запознаване на собственици, ползватели и посетители на територията на парка с противопожарните правила, действащи на територията на парка.

Съставени са 23 броя КП за извършени проверки на сгради и съоръжения, като не са констатирани нарушения.

Извършени са проверки относно въведените забрани с ПУ на НП „Пирин“ за използването на моторизирани средства (мотори и АТВ), освен при неотложни дейности в горите и спасителни акции на територията на парка.

На база на осъществените превантивни мерки от „Парковата Охрана“ (в най-конфликтните точки се извършваха допълнителни охранителни действия с цел недопускане на използването на моторизирани средства освен при изпълнение на неотложни дейности в горите и спасителни акции), през месеца не са констатирани нарушения. Извършени са съвместни проверки със служители на ПУ „Полиция-гр.Банско“ във връзка със Заповед № РД-67/15.05.2018г. на Директора на парка, а през месец май бяха изпратени писма на председателите на мотоклубове/сдружения от прилежащите на парка общини за действащата забрана заизползването на моторизирани средства (мотори и АТВ). Също така бяха връчени декларации с превантивен характер на председателите на мото-дружинките от прилежащите на парка общини.

**2.2. НП „Рила“**

При проверките през месец юни 2018 г., осъществявани от служителите „Паркова охрана“ и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина - 224 бр. Тези, свързани с незаконен лов /бракониерство/, са 112 бр., 101 бр. са за състоянието на реките и езерата и незаконен риболов, 21 бр. са свързани със замърсяване на защитената територия, 34 бр. проверки - по границите на Национален парк „Рила“ и резерватите с различните горски стопанства, държавни лесничейства / горски стопанства / и общински горски стопанства, 24 бр. проверки на пътища и пътни съоръжения, 19 бр. във връзка с наличието/липсата на табели и тяхното състояние, 37 бр. проверки, относими към състоянието на екопътеките и кътовете за отдих и бивакуване и 30 бр. на туристически пътеки. 37 проверки са направени за състоянието на ВиК и други водопреносни съоръжения на територията на парка и паленето на огън извън определените за тази цел места, 30 бр. на хижи и заслони, 23 бр. – МПС, 18 бр. проверки на туристи, 11 бр. на електропроводи, попадащи на територията на НП „Рила“, проверки на ведомствени сгради – 37, проверки свързани с места за палене на огън и други. Проверките на пасищата на територията на парка са 44 бр., а тези, свързани със събиране на билки, гъби и лечебни растения са 11 бр.

През месец юни 2018 г. има констатирано едно нарушение, което е свързано с нерегламентирано преминаване на коне с цел конен туризъм, извън определените със заповед на директора маршрути. Предприети са адекватни мерки, като на лицето е съставен констативен протокол за установяване на административно нарушение. Предстои да му бъде потърсена административнонаказателна отговорност. Няма съставени АУАН и издадени наказателни постановления за налагане на административна санкция.

Не са констатирани замърсявания, както около хижите, заслоните, така и около кътовете за отдих и местата за бивакуване. Няма осъществяване на несъгласувана с Дирекцията на НП „Рила“ дейност. При направените проверки на табели и информационни табла, палене на огън, не са констатирани нарушения. На определени места е установено, че табелите имат нужда от подмяна или ремонт. Всички пътища на територията на Парка са проходими, няма паднали и надвиснали дървета, които да възпрепятстват преминаването.

**2.3. НП „Централен Балкан“ (НПЦБ)**

През месец юни 2018 г. служителите от отдел „Контрол и охрана“ (КО) са извършили 151 бр. проверки на обекти, собственици, ползватели, посетители и паркова инфраструктура, които са документирани в съставени 144 бр. констативни протоколи и 7 бр. АУАН на място при проверката. Проверени са общо 146 бр. обекта, от които 10 бр. инфраструктурни. Извършени са 7 бр. проверки във връзка с издадени съгласувателни писма по реда на §7 от ПЗР на Закона за защитените територии, като са съставени 7 бр. констативни протоколи. Получени и проверени са 4 бр. сигнала от граждани, като резултатите са отразени в 4 бр. констативни протоколи.

Съставени са общо 10 бр. АУАН, от които 7 бр. АУАН на място при проверката и 3 бр. АУАН за нарушение извършено през предходен месец, след изпратена на нарушителя покана за съставяне на АУАН. По видове нарушения актовете се разпределят, както следва:

* 2 бр. за събиране на диворастящи плодове (боровинки) без издадено от ДНПЦБ писмено разрешително;
* 2 бр. за паша на животни в горите извън ливадите и пасищата;
* 1 бр. за паркиране на МПС извън определените и обозначени паркинги със свободен достъп без писмено съгласуване по реда на §7 от ПЗР на ЗЗТ;
* 5 бр. за движение на МПС извън определените и обозначени пътища със свободен достъп без писмено съгласуване по реда на §7 от ПЗР на ЗЗТ.

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през юни 2018 г. бяха: превантивен и текущ контрол по отношение предотвратяване и установяване на нарушения свързани с посегателства върху фауната и горските територии, нерегламентираното движение с МПС, последващ контрол на съгласувани дейности в защитената територия, както и контрол за състоянието на парковата инфраструктура. Приоритетно основните групи потенциални нарушители, върху които беше фокусирано вниманието на парковата охрана, бяха ловните бракониери, ползватели на пасища, водачи на МПС, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на любителите на офроуд, дърводобивни и ловни бракониери, иманяри, но специално внимание беше отделено на дейността по ползване на природен ресурс - паша на домашни животни в парка. Голяма част от проверките през месеца бяха по повод подадените уведомления от ползватели на пасища(съгласно Годишния Плана за паша и ползване на сено), които изведоха животните си в парка и заеха определените им пасища, където бяха проверени от служителите на отдел Контрол и охрана.

През месеца усилията на парковата охрана, отново бяха насочени и в посока противодействие на основните заплахи за резерватните територии – иманярство, паша на домашни животни, ловното и дърводобивно бракониерство, като проведените контролно-охранителни мероприятия с превантивен характер допринесоха за липсата на съществени нарушения на територията на деветте резервата в границите на парка, а и на двата извън нея – ПР „Чамджа“ и Р „Еленова гора“.

С цел успешно противодействие на заплахите, при осъществяване на контролната и охранителна дейност, стратегическото планиране на мероприятията по охрана и контрол, беше базирано на принципа за така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* традиционните маршрути за незаконно движение с МПС;
* териториите на деветте резервата в НПЦБ, както и на двата резервата извън парка, управлявани от ДНПЦБ – поддържан резерват „Чамджа“ и резерват „Еленова гора“;
* райони с висок степен на риск за ловно бракониерство;
* инфраструктурните обекти на територията на парка;
* зони в горски територии по границата на парка и около обекти разположени в парка – традиционно обект на дърводобивни посегателства;
* безлесните пасищни територии;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите;

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.